
PÁPA VÁROS ÖNKORMÁNYZATA KÉPVISELŐTESTÜLETÉNEK

13/2011. (V.30.) önkormányzati rendelete
a települési hulladékkal kapcsolatos 

hulladékkezelési helyi közszolgáltatásról

Pápa Város Önkormányzatának Képviselőtestülete a helyi önkormányzatokról szóló 1990. évi LXV. törvény 16.§ (1) bekezdésében, valamint a hulladékgazdálkodásról szóló 2000. évi XLIII. törvény 13.§ (3) bekezdésében és a 23.§-ban kapott felhatalmazás alapján az Alkotmány 44/A. § (2) bekezdésében foglalt feladatkörében eljárva a következőket rendeli el:

1. Általános rendelkezések

1. §

(1) A közszolgáltatás célja a köztisztaság, a településtisztaság biztosítása, a közegészségügy, valamint az épített és természeti környezet védelme. A kötelező közszolgáltatásra vonatkozó rendelkezések célja a közszolgáltatás kiszámítható, folyamatos és biztonságos ellátása, a tevékenység ellenőrizhetősége.

(2) A közszolgáltatók – külön szerződés alapján – Pápa város közigazgatási területén kívül is elláthatják közszolgáltatási feladataikat.

2. §

(1) E rendelet alkalmazásában:

a) Ártalmatlanító hely: a települési hulladék ártalmatlanítását szolgáló, kizárólag erre a célra létesített és az önkormányzat által kijelölt lerakóhely, létesítmény. 

b) Gazdálkodó szervezet: egyéni vállalkozó, jogi személy vagy jogi személyiséggel nem rendelkező szervezet, akinek tevékenysége során háztartási hulladékhoz hasonló jellegű és összetételű hulladéka keletkezik.

c) Ingatlan: lakó- vagy lakás céljára használt épület – több lakásos épület lakásonként – és a hozzá tartozó telek, a gazdálkodó szervezetek nem lakás céljára szolgáló azon helyiségei és az általuk használt területek, ahol tevékenységüket folytatják.

d) Kommunális hulladék: háztartási hulladék, háztartási hulladékhoz hasonló jellegű és összetételű hulladék.
e) Közszolgáltató: a település közigazgatási területén a települési hulladékkal kapcsolatos helyi közszolgáltatás ellátására az e rendelet szerint kizárólagosan feljogosított hulladékkezelő. 

f) Közszolgáltatási díj: az ingatlantulajdonos által a közszolgáltatás igénybevételéért a közszolgáltatónak fizetendő díj. 

g) Nagydarabos hulladék (lom): az ingatlanból nem rendszeresen begyűjtött a közszolgáltatás keretében rendszeresített gyűjtőedény és gyűjtőzsák méreteit meghaladó kommunális hulladék.
h) Szabványos gyűjtőedény (a továbbiakban: gyűjtőedény): a rendeletben meghatározott űrtartalmú, a közszolgáltató gépjárművéhez rendszeresített edény.
i) Települési hulladékkal kapcsolatos helyi közszolgáltatás: a települési hulladék rendszeres begyűjtésére, elszállítására, és ártalommentes elhelyezésére irányuló közszolgáltatás.

2. Az ingatlantulajdonos kötelezettségei

3. §

(1) Az ingatlantulajdonos köteles az ingatlanán keletkező települési hulladék gyűjtéséről és hulladékkezelőnek történő átadásáról az e rendeletben meghatározott módon gondoskodni, a rendeletben meghatározott közszolgáltató által nyújtott közszolgáltatást igénybe venni.
(2) Az ingatlantulajdonos kötelessége, hogy:

a.) az ingatlanán keletkező települési hulladék kezelésére az önkormányzat által szervezett közszolgáltatást igénybe vegye, a települési hulladékot begyűjtésre a közszolgáltatónak átadja, a közszolgáltatási díjat kiegyenlítse,

b.) a kommunális hulladékot az elszállításra való átvételig a közszolgáltatásban rendszeresített saját tulajdonú vagy bérelt gyűjtőedényben – kivéve 5. § (12) bekezdésében foglaltakat – gyűjtse, tárolja, 
c.) a hulladék gyűjtése során megfelelő gondossággal járjon el annak érdekében, hogy a hulladék mások életét, testi épségét, egészségét ne veszélyeztesse, a természetes és épített környezetet ne szennyezze, a növény- és állatvilágot ne károsítsa, a közrendet és a közbiztonságot ne zavarja. 

(3) Az ingatlantulajdonos az ingatlanán keletkező települési hulladékot köteles rendszeresen elszállíttatni és mennyiségét alacsony szinten tartani.

(4) Az ingatlantulajdonos a kommunális hulladék gyűjtésére alkalmas 50 literes, 110 literes vagy 240 literes gyűjtőedényeket illetve 30 literes, 55 literes gyűjtőzsákokat az ingatlan területén belül köteles elhelyezni.

(5) Gyűjtőedényt közterületen tartósan elhelyezni kizárólag az önkormányzattal közterület-használatra kötött szerződés alapján lehet.
(6) Az ingatlantulajdonos köteles a közszolgáltatónak 15 napon belül írásban bejelenteni, ha a közszolgáltatás igénybevételére kötelezetté válik, vagy adataiban változás következik be.
(7) Az ingatlantulajdonost nem terheli az (1) bekezdésben foglalt kötelezettség az olyan beépítetlen ingatlana tekintetében, ahol nem tartózkodik és hulladék sem keletkezik.
3. A közszolgáltató kötelezettségei
4. §

(1) A hulladékkezelési helyi közszolgáltatás az ingatlantulajdonosokat is érintő feltételeiben bekövetkezett változásokról a közszolgáltató az ingatlantulajdonost a változás bekövetkezte előtt 15 nappal értesíteni köteles.

(2) A begyűjtésre és szállításra használt eszközökön a közszolgáltató cégjelzését, nevét és címét az alapszíntől eltérő színű, jól olvasható betűnagyságú felirattal fel kell tüntetni.
4. Települési szilárd hulladék

5. §

(1) A település közigazgatási területén a települési szilárd hulladékkal kapcsolatos kötelező helyi közszolgáltatás teljesítésére jogosult és kötelezett közszolgáltató: a Pápai Köztisztasági és Szolgáltató Kft. (a továbbiakban: Közszolg Kft.).
(2) A Közszolg Kft. feladata az önkormányzati rendeletben előírt módon a települési szilárd hulladék ingatlantulajdonosoktól történő begyűjtése, elszállítása a települési hulladéklerakó telepre. 
(3) A települési szilárd hulladék környezetkímélő módon történő feldolgozása, kezelése, ártalmatlanítása, a szelektíven gyűjtött hulladék előkezelése, hasznosításra történő átadása tekintetében üzembe helyezését követően az Észak-balatoni Hulladékgazdálkodási Kft. (a továbbiakban: ÉBH Kft.) üzemelésében lévő Királyszentistváni Hulladékkezelő Központ végzi a közszolgáltatást. Az üzembe helyezésig a Közszolg Kft. a települési szilárd hulladékkal kapcsolatos hulladék elszállítási és ártalmatlanítási feladatokat a szállításhoz és ártalmatlanításhoz szükséges feltételekkel és engedélyekkel rendelkező AVAR Ajka Városgazdálkodási Kft. bevonásával végzi.
Az ÉBH Kft. a szelektíven gyűjtött hulladék begyűjtését, előkezelését, hasznosításra történő átadását a Közszolg Kft. bevonásával végzi.   
(4) Az átrakó állomás üzembe helyezését követően a Közszolg Kft. feladata az átrakó állomás üzemeltetése, a Királyszentistváni Hulladékkezelési Központ üzembe helyezését követően az oda való átszállítás és a szolgáltatás folyamatosságának biztosítása.

(5) A települési szilárd hulladék begyűjtésére, feldolgozására, kezelésére, ártalmatlanítására a Közszolg Kft. szerződést köt az ingatlantulajdonossal (a továbbiakban: közszolgáltatási szerződés).

(6) A közszolgáltatási szerződés kötelező tartalmi elemei:

a.) a felek megnevezése és azonosító adatai:

a közszolgáltató és az ingatlantulajdonos neve, címe, természetes személy esetén a személyes adatok körében anyja neve, születési helye és ideje,

b.) a szerződés tárgya,

c.) a közszolgáltatás megkezdésének időpontja, rendje,
d.) a szerződött gyűjtőedény (gyűjtőzsák) térfogata és darabszáma,

e.) az ellenérték megállapításának, számlázásnak, a számla kiegyenlítésének módja,

f.) a szerződés időbeli hatálya,

g.) a szerződött gyűjtőedény azonosítására (az ingatlan címe) vonatkozó előírások.
(7) Az ingatlantulajdonos köteles a közszolgáltatási szerződésben bekövetkezett változást 15 napon belül a Közszolg Kft-nek bejelenteni. A szerződésmódosítás a Közszolg Kft-nél írásban vagy az ügyfélszolgálaton szóban kezdeményezhető. A szerződésmódosítást írásba kell foglalni. A választható gyűjtőedényekre és gyűjtőzsákokra vonatkozó szerződésmódosítással egyidejűleg az ingatlantulajdonos köteles gondoskodni a közszolgáltatási szerződés szerinti gyűjtőedényről, gyűjtőzsákról.

(8) Amennyiben az ingatlan tulajdonosi, használati viszonyaiban változás következik be, úgy az új ingatlantulajdonos a korábbi ingatlantulajdonossal egyetemlegesen köteles 15 napon belül a változás tényét írásban bejelenteni a Közszolg Kft.-nek. A bejelentés megtételéig a közszolgáltatási díjat a korábbi ingatlantulajdonos köteles megfizetni.
(9) A közszolgáltatás teljesítésének feltételeiről szerződéskötés és módosítás előtt a Közszolg Kft. köteles az ingatlantulajdonosokat tájékoztatni. A tájékoztatás tartalmazza a hulladék begyűjtésének, elszállításának rendjét. 

(10) A kommunális hulladék gyűjtőedénye a közszolgáltatási szerződés szerint: 50 literes, 110 literes vagy 240 literes edény, valamint a közterületre kihelyezett, a Közszolg Kft. vagy ingatlantulajdonosok birtokában lévő 2500 literes és 5000 literes konténer. 

A kommunális hulladék gyűjtőzsákja közszolgáltatási szerződés szerint: a Közszolg Kft. által rendszeresített 30 literes vagy 55 literes zsák.

(11) Az Öreghegy, Kishegy, Törzsökhegy területén lévő, a 3. mellékletben felsorolt utcajegyzék szerinti ingatlantulajdonosok az ingatlanukon keletkező kommunális hulladékukat kötelesek gyűjtőedényben gyűjteni és a rendeletben meghatározott módon, közszolgáltatási szerződés szerint a Közszolg Kft-nek átadni.
(12) Az Öreghegy, Kishegy, Törzsökhegy területén lévő, a 4. mellékletben felsorolt utcajegyzék szerinti ingatlantulajdonosok kötelesek az ingatlanukon keletkező kommunális hulladékukat a Közszolg Kft. által rendszeresített gyűjtőzsákban gyűjteni és azt heti rendszerességgel a rendeletben meghatározott módon, közszolgáltatási szerződés szerint a Közszolg Kft-nek átadni.
(13) Az ingatlantulajdonosok heti rendszerességgel kötelesek igénybe venni az 5. mellékletben meghatározott űrtartalmú gyűjtőedényt, vagy gyűjtőzsákot. 
(14) A gyűjtőedény és gyűjtőzsákok beszerzéséről az ingatlantulajdonos köteles gondoskodni.
(15) A közszolgáltatási szerződésben rögzített gyűjtőedény, gyűjtőzsák meglétét és használatát a Közszolg Kft. jogosult ellenőrizni.
(16) Az ingatlantulajdonos köteles a gyűjtőedényt és gyűjtőzsáko(ka)t a kommunális hulladék elszállítása céljából a közszolgáltatási szerződés szerinti időpontban, az ingatlana előtti közterületen begyűjtést végző gépjárművel megközelíthető és ürítésre alkalmas helyen elhelyezni.

A gyűjtőedényt és gyűjtőzsákot legkorábban a szállítási napot megelőző napon 18,00 órától, legkésőbb a szállítás napján 6,00 óráig kell kihelyezni a közterületre, a közszolgáltatás teljesítését követően legkésőbb a szállítás napján 17,00 óráig lehet a közterületen tárolni, kivéve a tartósan engedélyezett elhelyezést.
(17) A kommunális hulladék elszállítása céljából kihelyezett gyűjtőedény fedelének – a közterület szennyezésének elkerülése érdekében – lecsukott állapotban kell lennie. A kommunális hulladékot a gyűjtőedényben úgy kell elhelyezni, hogy az az edény mozgatásakor és ürítésekor ne szóródjon, valamint a gépi ürítést ne akadályozza. A kihelyezett gyűjtőedény, gyűjtőzsák nem akadályozhatja a jármű és gyalogos forgalmat és elhelyezése nem járhat baleset vagy károkozás veszélyének előidézésével.

(18) A közterületre kihelyezett gyűjtőedényből, gyűjtőzsákból guberálni tilos.

(19) A közterületre kihelyezett gyűjtőedényekben, gyűjtőzsákokban csak olyan hulladékot lehet elhelyezni, amelynek gyűjtésére rendszeresítették.

(20) A hulladék termelőjének tilos olyan gyűjtőedénybe, gyűjtőzsákba hulladékot elhelyezni, amelynek közszolgáltatási díját más fizeti meg.

(21) A közszolgáltatási szerződésben meghatározott gyűjtőedény vagy gyűjtőzsák befogadóképességén felül keletkezett kommunális hulladékot elszállítás céljából közterületen elhelyezni külön díj ellenében megvásárolható, a Közszolg Kft. által rendszeresített gyűjtőzsákban lehet, melyet bekötött állapotban kell a gyűjtőedény vagy gyűjtőzsák mellett elszállításának napján elhelyezni.

(22) Az ingatlantulajdonos az ingatlanán keletkezett kommunális hulladékot a 8. § (1) bekezdésben meghatározott létesítménybe, annak nyitvatartási idejében maga is elszállíthatja, elhelyezheti.

(23) A tartósan használaton kívüli (legkevesebb 90 nap) ingatlan esetében, ahol hulladék nem keletkezik, az ingatlantulajdonost nem terheli a 3. § (1) bekezdésben foglalt kötelezettség mindaddig, amíg az ingatlant nem használja. Ennek tényét a Közszolg Kft-nél írásban be kell jelenteni és hitelt érdemlően igazolni kell. A közszolgáltatási díjat a írásbeli bejelentést követő hónap első napjától nem kell megfizetni.
6. §

(1) Az ingatlantulajdonos köteles gondoskodni a gyűjtőedények tisztántartásáról, fertőtlenítéséről, rendeltetésszerű használatáról, sérülést követő szükséges cseréjéről, valamint környezetük tisztántartásáról. A Közszolg Kft-től bérelt, illetve az ingatlantulajdonosok birtokában lévő 2500 literes és 5000 literes gyűjtőedényeket minden év április 15-től október 15-ig terjedő időszakban havi egy alkalommal a Közszolg Kft. köteles fertőtleníteni.
(2) A Közszolg Kft. köteles gondoskodni a tulajdonát képező és az ingatlantulajdonos rendelkezésére bocsátott vagy bérbe vett és rendeltetésszerűen használt gyűjtőedény szükség szerinti javításáról, cseréjéről és esetleges pótlásáról.

(3) A Közszolg Kft. felel a gyűjtőedény állagában keletkezett minden olyan kárért, amelyet a szállítás során gondatlan, szakszerűtlen ürítéssel okozott. A szolgáltatói felelősség természetes elhasználódásból eredő károkra nem terjed ki.
7. §

(1) Ha a gyűjtőedényben olyan nedves hulladékot helyeztek el, amely a gyűjtőedényben összetömörödött vagy befagyott, illetve a gyűjtőedényben lévő hulladékot úgy összepréselték, hogy emiatt azt üríteni nem lehet, az ingatlantulajdonos a Közszolg Kft. felhívására köteles azt üríthetővé, illetve használhatóvá tenni. Köteles továbbá az így okozott kárt megtéríteni.

(2) Tilos a gyűjtőedénybe, gyűjtőzsákba folyékony, mérgező, tűz- és robbanásveszélyes anyagot, - kivéve a háztartásokban keletkező hajtógázzal működő üres flakonokat - állati tetemet vagy egyéb olyan anyagot elhelyezni, amely veszélyeztetheti a begyűjtést, ürítést végző személyek vagy más személyek életét, testi épségét, egészségét.

(3) Az (1) és (2) bekezdésben foglaltak megszegése esetén, továbbá, ha nem gyűjtőedényben, illetve nem a Közszolg Kft. által rendszeresített gyűjtőzsákban helyezik el a kommunális hulladékot, a Közszolg Kft. megtagadhatja annak elszállítását.
8. §

(1) A települési szilárd hulladék átrakásának kizárólagos helye – üzembe helyezését követően – az Észak-Balatoni Hulladékkezelési Társulás tulajdonában lévő Királyszentistváni Hulladékkezelési Központ Pápa, Szabó Dezső utcai átrakóállomása, addig a Pápa, Téglagyári úton lévő hulladéklerakó.
(2) A települési szilárd hulladék elhelyezésének kizárólagos helye üzembe helyezését követően az Észak-Balatoni Hulladékkezelési Társulás tulajdonában lévő Királyszentistváni Hulladékkezelési Központ, addig az AVAR Ajka Városgazdálkodási Kft. által üzemeltetett ajkai hulladéklerakó.
5. Nagydarabos hulladék

9. §

(1) A nagydarabos hulladékot az ingatlantulajdonos a Közszolg Kft. által előzetesen megjelölt időpontban helyezheti ki elszállítás céljából az ingatlan előtti közterületre vagy a Közszolg Kft. által előzetesen megjelölt helyre.
A nagydarabos hulladékot a szállítási napot megelőző napon 18.00 órától, legkésőbb a szállítás napján 6.00 óráig lehet kihelyezni a közterületre.

A Közszolg Kft. a nagydarabos hulladék begyűjtését és elszállítását – szükség szerint több ütemben – úgy köteles megszervezni, hogy a kihelyezett nagydarabos hulladékot a meghirdetett, de legkésőbb az azt követő napon elszállítsa.

(2) Az elszállítandó nagydarabos hulladékot úgy kell elhelyezni a közterületen, hogy az a jármű és gyalogos forgalmat ne akadályozza, a zöldterületeket és a növényzetet ne károsítsa, ne járjon baleset vagy károkozás veszélyének előidézésével.
(3) A Közszolg Kft. a nagydarabos hulladék begyűjtését és elszállítását évente 1 alkalommal végzi.
(4) A nagydarabos hulladék elszállítását csak az az ingatlantulajdonos veheti igénybe, aki a közszolgáltatási szerződés szerint fizetendő közszolgáltatási díját kiegyenlítette. A feltételek fennállása esetén a Közszolg Kft. maximálisan 1 m3 térfogatú nagydarabos hulladékot szállít el térítésmentesen.
(5) Az (1) bekezdésben meghatározott időtartam alatt a (4) bekezdésben meghatározott mennyiséget meghaladó nagydarabos hulladékát az ingatlantulajdonos az (1) bekezdésben meghatározott időtartam végéig köteles a közterületről elszállíttatni.

(6) Az az ingatlantulajdonos, aki közszolgáltatási szerződéssel nem rendelkezik, illetve közszolgáltatási díjhátraléka van és az (1) bekezdésben meghatározott időtartam alatt közterületre nagydarabos hulladékot helyez ki, az (1) bekezdésben meghatározott időtartam végéig köteles azt a közterületről elszállíttatni.
(7) Az ingatlantulajdonos az ingatlanán keletkezett nagydarabos hulladékot a Közszolg Kft-től külön díj ellenében rendelt konténerben szállíttathatja el, illetve a 8. § (1) bekezdésben meghatározott létesítménybe, annak nyitvatartási idejében maga is elszállíthatja, elhelyezheti.

6. Közterületi hulladék

10. §

Árusító, szolgáltató vagy egyéb gazdasági tevékenység folytán közterületen keletkezett, háztartási hulladékhoz hasonló jellegű és összetételű hulladék elszállításáról a tevékenység folytatója köteles gondoskodni.
7. Települési folyékony hulladék

11. §

(1) A település közigazgatási területén a települési folyékony hulladékkal kapcsolatos kötelező helyi közszolgáltatás teljesítésére jogosult, illetőleg kötelezett közszolgáltató: a Talajerőgazdálkodási Termelő és Szolgáltató Kft. (a továbbiakban: Talajerőgazdálkodási Kft.).

(2) A Talajerőgazdálkodási Kft. feladata a környezetvédelmi előírások megtartása mellett – az önkormányzati rendeletben előírt módon – a települési folyékony hulladék ingatlantulajdonosoktól történő begyűjtése, elszállítása és ártalmatlanítása.
(3) Az ingatlantulajdonos köteles a települési folyékony hulladék elszállítására irányuló igényét a közszolgáltatónak bejelenteni.

12. §

(1) A folyékony hulladék elhelyezésének, ártalmatlanításának kizárólagos helye a Pápai Víz- és Csatornamű Zrt. kezelésében lévő szennyvíztisztító telep (Pápa, Szabó D. u. 78.).
(2) A Talajerőgazdálkodási Kft. mindenkor köteles az ingatlantulajdonos bejelentésétől számított 72 órán belül a közszolgáltatást elvégezni.

(3) A Talajerőgazdálkodási Kft. a települési folyékony hulladék elszállítását nem tagadhatja meg, kivéve, ha a hulladékról érzékszervi megállapítás (szag, szín, összetétel stb.) alapján feltételezhető, hogy ártalmatlanító helyen nem üríthető le. Ebben az esetben a közszolgáltató laboratóriumi vizsgálat készíttetésére köteles. Amennyiben a laboratóriumi vizsgálat eredményeként a folyékony hulladék nem tekinthető települési folyékony hulladéknak, úgy a Talajerőgazdálkodási Kft. – a laboratóriumi vizsgálat igazolt költségeinek a megrendelőre történő egyidejű áthárításával – az intézkedések kezdeményezése mellett a közszolgáltatást megtagadhatja.

(4) A Talajerőgazdálkodási Kft. köteles a települési folyékony hulladék eredetét igazolni és az erre szolgáló iratokat 5 évig megőrizni.

8. Közszolgáltatási díj

13. §

(1) A települési szilárd hulladékra vonatkozó közszolgáltatási díjat az 1. melléklet tartalmazza. A közszolgáltatási díj települési szilárd hulladék esetében tartalmazza a hulladékkezelés teljes folyamatának költségét, kommunális hulladék esetében a nagydarabos hulladék évi egyszeri elszállításának, ártalmatlanításának költségét is.
(2) A települési folyékony hulladék kezelésének, ártalmatlanításának díját a 2. melléklet tartalmazza.

(3) A közszolgáltatási díj megfizetésére az az ingatlantulajdonos köteles, aki a jelen rendeletben foglaltak szerint a közszolgáltatás igénybevételére köteles.

(4) Az ingatlantulajdonos a települési szilárd hulladékra vonatkozó közszolgáltatási díjat a Közszolg Kft-vel kötött közszolgáltatási szerződésének megfelelően – a teljesített közszolgáltatás alapján, számla ellenében – negyedévenként vagy havonta, utólag köteles megfizetni, a számla kézhezvételétől számított 8 napon belül.

(5) A Közszolg Kft. jogosult ingatlanonként 1 db 110 liter térfogatú gyűjtőedény heti egyszeri ürítésének közszolgáltatási díját kiszámlázni mindaddig, amíg az ingatlantulajdonos a közszolgáltatási szerződést meg nem köti.

(6) A közszolgáltatási díjhátralékkal nem rendelkezők a kommunális hulladékot évente egy alkalommal, legfeljebb 1,0 m3 mennyiségig díjmentesen, e feletti mennyiség esetén kizárólag az 1. mellékletben meghatározott lerakási és ártalmatlanítási díj ellenében helyezhetik el a 8. § (1) bekezdésben meghatározott létesítményben.
(7) A közszolgáltatási díjhátralékkal rendelkezők a kommunális hulladékot kizárólag az 1. mellékletben meghatározott lerakási és ártalmatlanítási díj megfizetését követően helyezhetik el a 8. § (1) bekezdésben meghatározott létesítményben. 
(8) A települési folyékony hulladékra vonatkozó közszolgáltatás díját a közszolgáltatás teljesítésekor készpénzben, vagy 15 napon belül, átutalással kell kiegyenlíteni.

9. Szabálysértések

14. §

(1)
Aki a rendelet 3. § (3), (5), (6) bekezdésében, az 5. § (16), (17), (18), (19), (20) bekezdésében, a 7.§ (2) bekezdésében, a 9. § (5), (6) bekezdésben, a 10. §-ban foglaltakat megszegi, szabálysértést követ el és 50.000 Ft-ig terjedő pénzbírsággal, illetve helyszíni bírsággal sújtható.
(2)
Aki az önkormányzat által szervezett közszolgáltatás körébe tartozó tevékenységet jogosulatlanul végzi, szabálysértést követ el és 50.000 Ft-ig terjedő pénzbírsággal sújtható.
10. Települési hulladékra vonatkozó kötelezettségek

teljesítésének ellenőrzésével kapcsolatos rendelkezések

15. §

(1) A közszolgáltató a személyes adatok védelméről és közérdekű adatok nyilvánosságáról szóló törvényben meghatározott módon jogosult - a szerződés megkötése, a díjfizetési kötelezettség teljesítésének és a díjhátralék behajtásának ellenőrizhetősége érdekében – a közszolgáltatás igénybevételére kötelezettek közszolgáltatással összefüggő személyes adatainak (közszolgáltatást igénybevevő neve, lakcíme, születési helye és ideje, anyja neve) nyilvántartására és kezelésére.

(2) A közszolgáltatási díj esedékességét követő 5 év elteltével a díjhátralékot, illetve az annak kiegyenlítésére kötelezett személyes adatait a nyilvántartásból törölni kell.

11. Záró rendelkezések
16. §

(1) E rendelet 2011. július 1-jén lép hatályba. 

(2) A rendelet hatályba lépését követő legfeljebb 45 napon belül a Közszolg Kft. a közszolgáltatási szerződés ajánlatot megküldi az ingatlantulajdonosnak, akinek azt kitöltve és aláírva legkésőbb 30 napon belül vissza kell küldenie a Közszolg Kft. részére.

(3) A rendelet hatályba lépésekor hatályban lévő közszolgáltatási szerződés ajánlatot legfeljebb 45 napon belül a Közszolg Kft. köteles felülvizsgálni és az ingatlantulajdonosnak a (2) bekezdésnek megfelelően megküldeni.

(4) A (2)-(3) bekezdés szerinti szerződés megkötéséig az ingatlantulajdonos a rendelet hatályba lépését megelőzően fizetett közszolgáltatási díjat köteles megfizetni.

(5) Hatályát veszti:
1.
Pápa Város Önkormányzata Képviselőtestületének a települési hulladékkal kapcsolatos hulladékkezelési helyi közszolgáltatásról szóló 16/2003. (IX.5.) önkormányzati rendelete,

2.
Pápa Város Képviselőtestületének 5/2004. (II.13.) kt. sz. rendelete a települési hulladékkal kapcsolatos hulladékkezelési helyi közszolgáltatásról szóló 16/2003. (IX.5.) számú rendelet módosításáról,

3.
Pápa Város Önkormányzata Képviselőtestületének 13/2004. (IV.30.) rendelete egyes önkormányzati rendeletek módosításáról és hatályon kívül helyezéséről,

4.
Pápa Város Önkormányzata Képviselőtestületének 36/2004. (XI.26.) rendelete a települési hulladékkal kapcsolatos hulladékkezelési helyi közszolgáltatásról szóló, többször módosított 16/2003. (IX.5.) rendelet módosításáról,

5.
Pápa Város Önkormányzata Képviselőtestületének 16/2005. (V.13.) rendelete a települési hulladékkal kapcsolatos hulladékkezelési helyi közszolgáltatásról szóló, többször módosított 16/2003. (IX.5.) rendelet kiegészítéséről,

6.
Pápa Város Önkormányzata Képviselőtestületének 31/2005. (X.20.) rendelete egyes önkormányzati rendeletek módosításáról,

7.
Pápa Város Önkormányzata Képviselőtestületének 46/2005. (XII.16.) rendelete a települési hulladékkal kapcsolatos hulladékkezelési helyi közszolgáltatásról szóló, többször módosított 16/2003. (IX.5.) rendelet módosításáról,

8.
Pápa Város Önkormányzata Képviselőtestületének 33/2006. (XII.15.) rendelete a települési hulladékkal kapcsolatos hulladékkezelési helyi közszolgáltatásról szóló, többször módosított 16/2003. (IX.5.) rendelet módosításáról,

9.
Pápa Város Önkormányzata Képviselőtestületének 29/2007. (XII.20.) rendelete a települési hulladékkal kapcsolatos hulladékkezelési helyi közszolgáltatásról szóló, többször módosított 16/2003. (IX.5.) rendelet módosításáról,

10.
Pápa Város Önkormányzata Képviselőtestületének 6/2008. (IV.3.) rendelete a települési hulladékkal kapcsolatos hulladékkezelési helyi közszolgáltatásról szóló, többször módosított 16/2003. (IX.5.) rendelet módosításáról,

11.
Pápa Város Önkormányzata Képviselőtestületének 24/2008. (XII.18.) rendelete a települési hulladékkal kapcsolatos hulladékkezelési helyi közszolgáltatásról szóló, többször módosított 16/2003. (IX.5.) rendelet módosításáról,

12.
Pápa Város Önkormányzata Képviselőtestületének 11/2009. (VI.30.) rendelete a települési hulladékkal kapcsolatos hulladékkezelési helyi közszolgáltatásról szóló, többször módosított 16/2003. (IX.5.) rendelet módosításáról,

13.
Pápa Város Önkormányzata Képviselőtestületének 36/2009. (XII.18.) rendelete a települési hulladékkal kapcsolatos hulladékkezelési helyi közszolgáltatásról szóló, többször módosított 16/2003. (IX.5.) rendelet módosításáról,

14.
Pápa Város Önkormányzata Képviselőtestületének 33/2010. (XII.16.) önkormányzati rendelete a települési hulladékkal kapcsolatos hulladékkezelési helyi közszolgáltatásról szóló 16/2003. (IX.5.) önkormányzati rendelet módosításáról,

15.
Pápa Város Önkormányzata Képviselőtestületének 11/2011. (IV.14.) önkormányzati rendelete a települési hulladékkal kapcsolatos hulladékkezelési helyi közszolgáltatásról szóló 16/2003. (IX.5.) önkormányzati rendelet módosításáról.

(6) Hatályát veszti:

Pápa Város Önkormányzata Képviselőtestületének Pápa Város Önkormányzata Képviselőtestületének Szervezeti és Működési Szabályzatáról szóló 9/2011. (IV.14.) önkormányzati rendeletének 39.§ (4) bekezdés c) pontja.
17. §

Pápa Város Önkormányzata Képviselőtestületének a környezet védelméről szóló 41/2005. (XII.16.) önkormányzati rendelet 3.§ (8) bekezdésben a „Települési szilárd hulladék: Pápa Város Önkormányzata Képviselőtestületének a települési hulladékkal kapcsolatos hulladékkezelési helyi közszolgáltatásról szóló 16/2003. (XI.5.) rendelet szerinti hulladék” szöveg helyébe a „Települési szilárd hulladék: a települési hulladékkal kapcsolatos tevékenységek végzésének feltételeiről szóló 213/2001 (XI. 14.) Korm. rendelet 3. § a) pontja szerinti hulladék” szöveg lép.

Pápa, 2011. május 30.

Dr. Áldozó Tamás sk.
       Kanozsainé dr. Pék Mária sk.

polgármester
      jegyző

1. melléklet a 13/2011. (V.30.) önkormányzati rendelethez
A települési szilárd hulladék kezelésének díjai
1./ 
Háztartási hulladék kezelésének és ártalmatlanításának díja 110 literes gyűjtőedénynél:

Közszolgáltatás díja: 3,678 Ft/liter x 110 liter/ürítés = 404,58 Ft/ürítés (heti 1 alkalommal)

1.2./
Háztartási hulladék kezelésének és ártalmatlanításának díja 50 literes gyűjtőedénynél:


Közszolgáltatás díja: 5,835 Ft/liter x 50 liter/ürítés = 291,75 Ft/ürítés (heti 1 alkalommal)

1.3./
Háztartási hulladék kezelésének és ártalmatlanításának díja 240 literes gyűjtőedénynél:


Közszolgáltatás díja: 3,487 Ft/liter x 240 liter/ürítés = 836,88 Ft/ürítés (heti 1 alkalommal)

2./ 
Háztartási hulladék kezelésének és ártalmatlanításának díja konténeres szállítás esetén:


Közszolgáltatás díja: (1 m3-re vetítve) 1000 liter x 3,3935 Ft/l = 3.394 Ft/m3
3./
A háztartási hulladékhoz hasonló jellegű és összetételű hulladék kezelésének díja:


Közszolgáltatás díja (3/a, 3/b): 6,573 Ft/liter x 110 l/ürítés = 723,0 Ft/ürítés (heti 1 alkalommal)

Közszolgáltatás díja (3/c) :         6,290 Ft/liter x 1000 l/hét = 6290 Ft/m3

3/a. kukás szállítás esetén egységenként
723,00 Ft/ürítés


3/b. minden további kuka esetén kukánként
723,00 Ft/ürítés


3/c. konténeres szállításnál                                    
 6.290 Ft/m3
4.1./
Közszolgáltatónál megvásárolható 55 l-es gyűjtőzsák: 320 Ft/zsák

4.2./
Közszolgáltatónál megvásárolható 30 l-es gyűjtőzsák: 175 Ft/zsák

5./
Lerakási és átrakási díj saját járművel történő beszállítás esetén:


Beszállított hulladék után fizetendő díj:
4.902 Ft/ m3

egyéb beszállítások (törmelék, föld) esetén:       
1.170 Ft/m3 
6./
Edényzet bérleti díjak:


2,5 m3-es konténer                                      
  8.426 Ft/hó


5 m3-es konténer                                         
  9.625 Ft/hó


3 m3-es nyitott konténer                                
374 Ft/nap

A díjak összegét a mindenkor hatályos ÁFA terheli.

2. melléklet a 13/2011. (V.30.) önkormányzati rendelethez
A települési folyékony hulladék kezelésének díjai

Közszolgáltatási díj:

- 5 m3 gépkocsival történő szállítás esetén
  14.480,- Ft/ forduló

- 10 m3 gépkocsival történő szállítás esetén


  28.960,- Ft/ forduló

Kiszállítási díj: Esetenként, a megrendelt szolgáltatás ÁFA-val növelt díjának 30 %-a.

(a kiszállási díj abban az esetben kerül kiszámlázásra, ha a szolgáltatás a megrendelő, vagy a szolgáltatást igénybe vevő hibájából meghiúsul).

Rendkívüli munkavégzés és díjai:

· Kizárólag ünnep- és munkaszüneti napokon igényelt szolgáltatás esetén a szolgáltatás alapdíjai 25%-al növekednek.

· 8 fm-t meghaladó szippantási távolság esetén a további csőfektetések díja 500,-Ft/tömlő.

· A maximális szippantási távolság 24 fm.

· Ún. száraz WC-k tisztítása esetén külön felméréssel egyedi díjat állapít meg a közszolgáltató. A szolgáltatás 5 m3-es szippantó autóval történik.

· A szolgáltatás alapdíja: 12.000,-Ft/alkalom, mely maximum 1 óra műveleti időt foglal magában.

· A tisztítással eltöltött további munkaidő óradíja megkezdett óránként 5.500,-Ft/óra.


A díjak összegét a mindenkor hatályos ÁFA terheli.

3. melléklet a 13/2011. (V.30.) önkormányzati rendelethez

Öreghegy, Kishegy, Törzsökhegy utcajegyzék

Öreghegy

Alsó út





Felső út






Mély út






Gödrös út





Malom út





Hegyalja út Prohászka F. úttól a 20819/2 hrsz-ig


Prohászka Ferenc út





Rizling út









Csíracsapás sor





Sávolyi utca Malom utca és a Felső út közötti szakasza 














Törzsökhegy

20552 hrsz-ú út






Kishegy

20315 hrsz-ú út






20239 hrsz-ú út






20269 hrsz-ú út

4. melléklet a 13/2011. (V.30.) önkormányzati rendelethez

Öreghegy, Kishegy, Törzsökhegy utcajegyzék

Öreghegy

Akác sor

Birsalma út





Dió sor

Hegyalja út 3. mellékletben nem szereplő szakasza
Igali út





Igali utca

Jonathan sor





Kadarka utca





Kaszás út

Málna utca

Meder sor

Nyárfa sor

Paprika sor





Sávolyi út





Sávolyi utca Malom utca és a Meder sor közötti szakasza




Szilva sor

Villa sor

Törzsökhegy

20531/1 hrsz-ú út
20462/7 hrsz-ú út
20458/20 hrsz-ú út
20437 hrsz-ú út
Kishegy

20252 hrsz-ú út






20253/10 hrsz-ú út






5. melléklet a 13/2011. (V.30.) önkormányzati rendelethez

Kötelezően igénybe veendő gyűjtőedény, gyűjtőzsák mérete

1. Háztartási hulladék:
a) legalább 30 literes gyűjtőzsák maximum 1 fő által használt ingatlan esetén,

b) legalább 50 literes gyűjtőedény, vagy 55 literes gyűjtőzsák maximum 2 fő által használt ingatlan esetén,

c) legalább 110 literes gyűjtőedény, vagy 2 db 55 literes gyűjtőzsák 3-8 fő által használt ingatlan esetén,
d) legalább 240 literes gyűjtőedény, vagy 4 db 55 literes gyűjtőzsák több mint 8 fő által használt ingatlan esetén.

2. Háztartási hulladékhoz hasonló jellegű és összetételű hulladék esetén:
a) legalább 110 literes gyűjtőedény, vagy 2 db 55 literes gyűjtőzsák ingatlanonként.

